《怀当涂石城寺》
宋代·郭祥正

城东二十里，寺有古石城。过尽绿桑野，还依流水行。

水穷山亦绿，老木一区平。藓留虎豹迹，岩多猿狖鸣。

楼殿横涧阴，像塑铅黄剥。庭中有高花，碧叶抱丹渥。

不知何岁年，舂容镇柔濯。山僧亦庞眉，发语颇真朴。

却读罗泰碑，始知征战场。赤谷纳箭血，夜鬼嗥冷创。

云雾第黯黪，英雄今则亡。谁建大法宇，救援弘津梁。

每来即忘还，览古恣吟眺。沿崖采菖蒲，兴发辄长啸。

偶随辟书起，末路遂难料。十年未能归，应为山僧诮。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。